冀州：既載壺口，治梁及岐。既修太原，至于岳陽。覃懷厎績，至于衡漳。厥土惟白壤，厥賦惟上上錯，厥田惟中中，恒衛既從，大陸既作。島夷皮服。夾右碣石入于河。
海、岱惟青州：嵎夷既略，濰、淄其道。厥土白墳；海濱廣斥。厥田惟上下，厥賦中上。厥貢鹽、絺，海物惟錯，岱畎絲、枲、鉛、松、怪石。萊夷作牧。厥篚（上厭下木）絲。浮于汶，達于濟。
海、岱及淮惟徐州：淮、沂其乂，蒙、羽其藝；大野既豬，東原厎平。厥土赤埴墳。草木漸包。厥田惟上中，厥賦中中。厥貢惟土五色，羽畎夏翟，嶧陽孤桐，泗濱浮磬，淮夷蠙珠暨魚；厥篚玄纖縞。浮于淮、泗，達于河。
淮、海惟揚州：彭蠡既豬，陽鳥攸居；三江既入，震澤厎定。篠簜既敷。厥草惟夭，厥木惟喬。厥土惟涂泥。厥田惟下下，厥賦下上、上錯。厥貢惟金三品，瑤、琨、??簜，齒、革、羽、毛惟木。島夷卉服。厥篚織貝；厥包橘、柚，錫貢。沿于江、海，達于淮、泗。
荊及衡陽惟荊州：江、漢朝宗于海，九江孔殷，沱、潛既道，云土夢作乂。厥土惟涂泥。厥田惟下中，厥賦上下。厥貢羽、毛、齒、革，惟金三品，杶、榦、栝、柏，礪、砥、砮、丹，惟箘、紵、楛，三邦厎貢厥名。包匭菁茅；厥篚玄、纁、璣組；九江納錫大龜。浮于江、沱、潛、漢，逾于洛，至于南河。
導弱水，至于合黎，餘波入于流沙。導黑水，至于三危，入于南海。導河積石，至于龍門，南至于華陰，東至于厎柱，又東至于孟津，東過洛汭，至于大伾；北過降水，至于大陸，又北播為九河，同為逆河，入于海。嶓冢導漾，東流為漢，又東為滄浪之水，過三澨，至于大別，南入于江；東匯澤為彭蠡，東為北江，入于海。岷山導江，東別為沱，又東至于灃，過九江，至于東陵，東迤北會于匯，東為中江，入于海。導沇水，東流為濟，入于河，溢為滎，東出于陶丘北，又東至于菏，又東北會于汶，又北東入于海。導淮自桐柏，東會于泗、沂，東入于海。導渭自鳥鼠同穴，東會于灃，又東會于涇，又東過漆沮，入于河。導洛自熊耳，東北會于澗、瀍，又東會于伊，又東北入于河。
九州攸同，四隩既宅；九山刊旅，九川滌源，九澤既陂。四海會同，六府孔修；庶土交正，厎慎財賦，咸則三壤成賦。
中邦錫土姓，祗臺德先；不距朕行。五百里甸服：百里賦納總，二百里納??，三百里納秸服，四百里粟，五百里米。五百里侯服：百里采，二百里男邦，三百里諸侯。五百里綏服：三百里揆文教，二百里奮武衛。五百里要服：三百里夷，二百里蔡。五百里荒服：三百里蠻，二百里流。
東漸于海，西被于流沙；朔、南暨聲教，訖于四海。禹錫玄圭，告厥成功。